CELEX: 32022R0244
Language: lv
Date: 2021-09-24 00:00:00
Title: Komisijas Deleģētā regula (ES) 2022/244 (2021. gada 24. septembris), ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, kuros precizēta kopējās drošības rezerves summa K-faktora “sniegtās tīrvērtes drošības rezerves” (K-CMG) aprēķināšanai (Dokuments attiecas uz EEZ)

22.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 41/1
               
            
         KOMISIJAS DELEĢĒTĀ REGULA (ES) 2022/244
         (2021. gada 24. septembris),
         ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, kuros precizēta kopējās drošības rezerves summa K-faktora “sniegtās tīrvērtes drošības rezerves” (K-CMG) aprēķināšanai
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (1), un jo īpaši tās 23. panta 3. punkta trešo daļu,
         tā kā:
         
                     (1)
                  
                  
                     Lai precizētu Regulas (ES) 2019/2033 23. panta 2. punktā minēto “pieprasītās kopējās drošības rezerves” summu un lai palielinātu skaidrību un konsekvenci attiecībā uz tās sastāvdaļām, būtu jāprecizē, ka pieprasītās kopējās drošības rezerves summa ietver jebkādu nodrošinājumu, ko pieprasa tīrvērtes dalībnieks saskaņā ar drošības rezerves modeli.
                  
               
                     (2)
                  
                  
                     Saskaņā ar Regulas (ES) 2019/2033 23. panta 2. punktu K-CMG aprēķināšanai izmanto kopējo drošības rezervi, ko pieprasa katru dienu. Ja tīrvērtes dalībnieki pielāgo pieprasīto drošības rezervi vienas dienas laikā, tas rada vairāk nekā vienu drošības rezerves pieprasījumu tajā pašā dienā. Lai izvairītos no neskaidrības par to, kuras no šīm drošības rezerves prasībām jāizmanto, un ņemot vērā to, ka K-CMG aprēķināšanai jāizmanto trešā lielākā summa trīs mēnešu laikā, ir jāprecizē, ka pieprasītās drošības rezerves summai dienā vajadzētu būt lielākajai no minētajām drošības rezerves prasībām attiecīgajā dienā.
                  
               
                     (3)
                  
                  
                     Ieguldījumu brokeru sabiedrības var izmantot vairāku tīrvērtes dalībnieku tīrvērtes pakalpojumus. Pozīcijām, kurām piemēro K-CMG, tās kopējās drošības rezerves summas noteikšanai, ko pieprasa no ieguldījumu brokeru sabiedrības, vajadzētu būt visaptverošai un būtu jāietver visa drošības rezerve, kuru pieprasa visi tīrvērtes dalībnieki. Tāpēc, ja ieguldījumu brokeru sabiedrība izmanto K-CMG tām pozīcijām, kurām tīrvērti veic vairāki tīrvērtes dalībnieki, CMG būtu jāaprēķina kā visu tīrvērtes dalībnieku pieprasīto drošības rezervju summa. Tādējādi ieguldījumu brokeru sabiedrībai vispirms būtu jāaprēķina pieprasītās drošības rezerves kopsumma dienā kā visu tīrvērtes dalībnieku pieprasītās kopējās drošības rezerves summa, pirms tā nosaka trešo lielāko kopējo drošības rezervju summu, ko pieprasa katru dienu, kā noteikts Regulas (ES) 2019/2033 23. panta 2. punktā.
                  
               
                     (4)
                  
                  
                     Lai K-CMG piemērotu portfeļa līmenī, ja uz visu portfeli attiecas tīrvērte vai drošības rezerve, ir jāizpilda Regulas (ES) 2019/2033 23. panta 1. punktā paredzētie nosacījumi. Tāpēc tādu pozīciju portfelis, kam veikta tīrvērte un kas piešķirts vienai tirdzniecības nodaļai, var izmantot K-CMG, bet tajā pašā laikā tādu pozīciju portfelis, kurām veikta tīrvērte, kas piešķirts citai tirdzniecības nodaļai, var izmantot K-faktora “neto pozīcijas risku” (K-NPR). Lai novērstu arbitrāžu, K-CMG un K-NPR izmantošanai tirdzniecības nodaļās vajadzētu būt konsekventai. Tādēļ tāda pati pieeja būtu jāizmanto tirdzniecības nodaļām, kas ir līdzīgas darījumdarbības stratēģijas un tirdzniecības portfeļa pozīciju ziņā.
                  
               
                     (5)
                  
                  
                     Lai veiktu izvērtējumu saskaņā ar Regulas (ES) 2019/2033 23. panta 1. punkta e) apakšpunktu, kompetentajai iestādei būtu jāizvērtē, vai K-CMG pieeja ir piemērota, ciktāl tā atspoguļo ieguldījumu brokeru sabiedrības tirdzniecības portfeļa pozīciju riska profilu. Ieguldījumu brokeru sabiedrībai pašas riska izvērtējums būtu regulāri jāsalīdzina ar tīrvērtes dalībnieku pieprasītajām drošības rezervēm, lai izvērtētu, vai šīs drošības rezerves joprojām ir labs rādītājs ieguldījumu brokeru sabiedrības tirgus riska līmenim. Brīdī, kad kompetentā iestāde veic izvērtējumu, ieguldījumu brokeru sabiedrībai būtu jāsalīdzina K-NPR un K-CMG kapitāla prasības un jāspēj kompetentajai iestādei pienācīgi pamatot atšķirību starp minētajām kapitāla prasībām. Kompetentās iestādes veiktajam izvērtējumam vajadzētu būt pozitīvam tikai tad, ja ir izpildīti visi šie nosacījumi. Kompetentajai iestādei jo īpaši būtu jānodrošina, ka ieguldījumu brokeru sabiedrība spēj uzraudzīt un pienācīgi pamatot atšķirību starp abu metodiku K-NPR un K-CMG iznākumu, jo īpaši pieprasīto drošības rezervju lielu atšķirību gadījumos.
                  
               
                     (6)
                  
                  
                     Bieža pārslēgšanās starp K-NPR un K-CMG izmantošanu ir spēcīgs rādītājs, kas liecina par pašu kapitāla prasību iespējamu nesamērīgu vai nepareizu izmantošanu. Regulējuma arbitrāžu ir iespējams novērst, ierobežojot pozīciju pārslēgšanās biežumu starp K-NPR un K-CMG izmantošanu. Prasība vismaz divus gadus pastāvīgi izmantot vienu no divām metodēm tirdzniecības nodaļā būtu samērīga, lai novērstu regulējuma arbitrāžas risku. Tomēr izņēmuma gadījumos (piemēram, darījumdarbības pārstrukturēšana), kad tirdzniecības nodaļa mainās tādā mērā, ka to var uzskatīt par citu tirdzniecības nodaļu, kompetentajai iestādei būtu jāļauj ieguldījumu brokeru sabiedrībai mainīt metodes minētajā divu gadu periodā.
                  
               
                     (7)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Banku iestāde (EBI).
                  
               
                     (8)
                  
                  
                     EBI ir veikusi atklātu sabiedrisko apspriešanu par regulatīvo tehnisko standartu projektu, uz ko balstās šī regula, analizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1093/2010 (2) 37. pantu,
                  
               IR PIEŅĒMUSI ŠO REGULU.
         
            1. pants
            Kopējās pieprasītās drošības rezerves summas aprēķināšana
            
               1.   Regulas (ES) 2019/2033 23. panta 2. punktā minētās kopējās drošības rezerves summa ir pieprasītā nodrošinājuma summa, kas ietver sākotnējo drošības rezervi, mainīgo drošības rezervi un citu nodrošinājumu, ko pieprasa tīrvērtes dalībnieks, pamatojoties uz ieguldījumu brokeru sabiedrības drošības rezerves modeli tirdzniecības nodaļām, uz kurām attiecas K-CMG. Šajā regulā “tirdzniecības nodaļa” ir tirdzniecības nodaļa, kā definēts Eiropas Parlamenta un Padomes Regulas (ES) Nr. 575/2013 (3) 4. panta 1. punkta 144. apakšpunktā.
            
            
               2.   Ja tīrvērtes dalībnieks nenošķir drošības rezerves, kas pieprasītas tirdzniecības nodaļai, uz kuru attiecas K-CMG, un drošības rezerves, kuras pieprasītas citām tirdzniecības nodaļām, ieguldījumu brokeru sabiedrība visām tirdzniecības nodaļām pieprasīto drošības rezervju kopsummu uzskata par drošības rezervēm saskaņā ar 1. punktu.
            
            
               3.   Maksas, ko ieguldījumu brokeru sabiedrība maksā tīrvērtes dalībniekam par tā tīrvērtes dalībnieka pakalpojumu izmantošanu, neuzskata par drošības rezervēm saskaņā ar 1. punktu.
            
            
               4.   Ja tīrvērtes dalībnieks atjaunina pieprasīto kopējo drošības rezervi vairāk nekā vienu reizi dienā, pieprasītā kopējā drošības rezerve minētajā dienā ir lielākā no minētajām kopējo drošības rezervju summām, ko tīrvērtes dalībnieks pieprasa minētajā dienā.
            
            
               5.   Ja ieguldījumu brokeru sabiedrība tirdzniecības nodaļās, uz kurām attiecas K-CMG, izmanto vairāk nekā viena tīrvērtes dalībnieka pakalpojumus, Regulas (ES) 2019/2033 23. panta 2. punktā minēto kopējās drošības rezerves summu aprēķina katru dienu, saskaitot katra tīrvērtes dalībnieka pieprasīto drošības rezervju summas, kā noteikts šā panta 1. punktā.
            
         
         
            2. pants
            Arbitrāžas novēršana
            
               1.   Regulas (ES) 2019/2033 23. panta 1. punkta e) apakšpunktā noteikto prasību izpilda, ja ir izpildīti visi turpmāk minētie nosacījumi:
               
                           a)
                        
                        
                           ja ieguldījumu brokeru sabiedrība aprēķina K-CMG kapitāla prasības tādu pozīciju portfelim, kurām veikta tīrvērte un kuras piešķirtas vienai tirdzniecības nodaļai, tā piemēro vienu un to pašu metodiku visām šīs tirdzniecības nodaļas pozīcijām vismaz 24 mēnešus ilgā nepārtrauktā periodā, vai šīs tirdzniecības nodaļas dīleru grupas darījumdarbības stratēģija vai darbības ir mainījušās tiktāl, ciktāl tās var uzskatīt par citu tirdzniecības nodaļu;
                        
                     
                           b)
                        
                        
                           ieguldījumu brokeru sabiedrība izmanto K-CMG tirdzniecības nodaļās, kas ir līdzīgas darījumdarbības stratēģijas un tirdzniecības portfeļa pozīciju ziņā;
                        
                     
                           c)
                        
                        
                           ieguldījumu brokeru sabiedrībai ir izstrādāta politika un procedūras, kas parāda, ka portfeļa(-u) izvēle, uz kuru attiecas K-CMG, atspoguļotu ieguldījumu brokeru sabiedrības tirdzniecības portfeļa pozīciju riskus, tajā skaitā paredzamos turēšanas periodus, piemērotās tirdzniecības stratēģijas un laiku, kas varētu būt nepieciešams, lai ierobežotu vai pārvaldītu tirdzniecības portfeļa pozīciju riskus;
                        
                     
                           d)
                        
                        
                           ieguldījumu brokeru sabiedrībai ir izstrādāta politika un procedūras, kas tai ļauj kapitāla prasības, kuras aprēķinātas, pamatojoties uz K-CMG, salīdzināt ar kapitāla prasībām, kuras aprēķinātas, pamatojoties uz K-NPR, un pienācīgi pamatot jebkādas atšķirības starp tām, ņemot vērā 2. punktā izklāstītos faktorus, katrā no šādiem gadījumiem:
                           
                                       i)
                                    
                                    
                                       ja izmaiņas tirdzniecības nodaļas darījumdarbības stratēģijā par 20 % vai vairāk izmaina kapitāla prasības minētajai tirdzniecības nodaļai, pamatojoties uz K-CMG pieeju;
                                    
                                 
                                       ii)
                                    
                                    
                                       ja izmaiņas tīrvērtes dalībnieka drošības rezerves modelī izmaina pieprasītās drošības rezerves par 10 % vai vairāk attiecībā uz to pašu pamatā esošo pozīciju portfeli tirdzniecības nodaļai;
                                    
                                 
                     
                           e)
                        
                        
                           ieguldījumu brokeru sabiedrība izmanto K-CMG aprēķina iznākumu savā riska pārvaldības sistēmā un pašas riska izvērtējuma rezultātus regulāri salīdzina ar tīrvērtes dalībnieku pieprasītajām drošības rezervēm;
                        
                     
                           f)
                        
                        
                           ieguldījumu brokeru sabiedrība K-CMG aprēķinātās kapitāla prasības ir salīdzinājusi ar K-NPR aprēķinātajām kapitāla prasībām katrai tirdzniecības nodaļai brīdī, kad kompetentā iestāde veica izvērtējumu, un ir sniegusi kompetentajai iestādei pienācīgu pamatojumu jebkādām atšķirībām starp tām, ņemot vērā 2. punktā izklāstītos faktorus.
                        
                     
            
               2.   Lai novērtētu, vai atšķirības starp kapitāla prasībām, kas aprēķinātas, piemērojot K-CMG un K-NPR, ir pamatotas, 1. punkta d) un f) apakšpunkta vajadzībām kompetentā iestāde ņem vērā šādus faktorus:
               
                           a)
                        
                        
                           atsauci uz attiecīgajām tirdzniecības stratēģijām;
                        
                     
                           b)
                        
                        
                           ieguldījumu brokeru sabiedrības pašas riska pārvaldības sistēmu;
                        
                     
                           c)
                        
                        
                           ieguldījumu brokeru sabiedrības vispārējo pašu kapitāla prasību līmeni, kuras aprēķinātas saskaņā ar Regulas (ES) 2019/2033 11. pantu;
                        
                     
                           d)
                        
                        
                           uzraudzības pārbaudes un novērtēšanas procesa rezultātus, ja tādi ir pieejami.
                        
                     
         
         
            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 314, 5.12.2019., 1. lpp.
         
         
            (2)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
         
            (3)  Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).